KOMISSION TIEDONANTO NEUVOSTOLLE neuvoston direktiivin 2006/112/EY 395 artiklan mukaisesti /* COM/2014/0623 final */





KOMISSION TIEDONANTO NEUVOSTOLLE neuvoston direktiivin 2006/112/EY 395 artiklan mukaisesti 1. TAUSTA Neuvosto voi yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY, jäljempänä ’alv-direktiivi’, 395 artiklan mukaan antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron kantamisen yksinkertaistamiseksi tai tietyntyyppisten veropetosten tai veron kiertämisen estämiseksi. Koska menettelyllä vahvistetaan poikkeuksia alv:tä koskeviin yleisiin periaatteisiin, poikkeusten olisi Euroopan unionin tuomioistuimen vakiintuneen oikeuskäytännön mukaan oltava oikeasuhteisia ja soveltamisalaltaan rajoitettuja. Viro pyysi komissiossa 14. tammikuuta 2014 vastaanotetuksi kirjatulla kirjeellä alv-direktiivin 395 artiklan nojalla lupaa soveltaa jalokivien luovutuksiin käännettyä verovelvollisuutta tavoitteena veropetosten estäminen. Koska ei kuitenkaan esitetty riittäviä tietoja alalla vallitsevasta petostilanteesta, komissio lähetti 13. maaliskuuta 2014 päivätyn kirjeen, jossa se pyysi tältä osin lisätietoja. Vastauksena tähän pyyntöön Viro toimitti lisätietoja komissiossa 7. toukokuuta 2014 vastaanotetuksi kirjatulla kirjeellä. Komissio on mainitun direktiivin 395 artiklan toisen kohdan mukaisesti ilmoittanut Viron pyynnöstä muille jäsenvaltioille 10. kesäkuuta 2014 päivätyllä kirjeellä. Komissio ilmoitti Virolle 12. kesäkuuta 2014 päivätyllä kirjeellä saaneensa kaikki pyynnön arvioimiseksi tarvitsemansa tiedot. 2. KÄÄNNETTY VEROVELVOLLISUUS Alv-direktiivin 193 artiklan mukaan arvonlisäveron maksamisvelvollisuus kuuluu tavaran luovuttavalle tai palvelun suorittavalle verovelvolliselle. Käännetyn verovelvollisuuden tarkoituksena on siirtää kyseinen maksamisvelvollisuus verovelvolliselle, jolle tavarat luovutetaan tai palvelu suoritetaan. Missing trader -petos tapahtuu, kun toimijat tuotteensa myytyään jättävät alv:n maksamatta veroviranomaisille. Näiden toimijoiden asiakkailla on kuitenkin oikeus saada verovähennys, koska niillä on hallussaan pätevä lasku. Kaikkein aggressiivisimmillaan tällaisissa veropetostapauksissa samat tavarat luovutetaan tai samat palvelut suoritetaan niin sanotussa karusellijärjestelmässä (jossa tavaroilla tai palveluilla käydään kauppaa jäsenvaltioiden välillä) useita kertoja ilman, että veroviranomaisille maksetaan alv:tä. Kun tällaisissa tapauksissa henkilö, jolle tavarat luovutetaan tai palvelut suoritetaan, nimetään arvonlisäverovelvolliseksi, käännetyn verovelvollisuuden on todettu poistavan mahdollisuuden tällaiseen veropetokseen. 3. PYYNTÖ Viro pyytää alv-direktiivin 395 artiklan nojalla, että neuvosto myöntäisi komission ehdotuksesta luvan käyttää alv-direktiivin 193 artiklasta poikkeavaa erityistoimenpidettä eli soveltaa käännettyä verovelvollisuutta jalokivien luovutuksiin. Viron toimittamien tietojen perusteella vaikuttaa siltä, että käännettyä verovelvollisuutta on tarkoitus soveltaa jalometallien luovutuksiin 1. päivästä heinäkuuta 2014 alkaen alv-direktiivin 199 a artiklan 1 kohdan j alakohdan, sellaisena kuin se on lisättynä käännettyä verovelvollisuutta koskevalla direktiivillä[1], perusteella. Viron viranomaisten mukaan tämän mekanismin soveltamisen jalokiviin, josta ei ole säädetty alv-direktiivissä, on tarkoitus täydentää kyseistä toimenpidettä. 4. KOMISSION KANTA Kun komissio vastaanottaa 395 artiklan mukaisia pyyntöjä, niitä tarkastellaan sen varmistamiseksi, että niiden hyväksymistä koskevat perusedellytykset täyttyvät eli yksinkertaistaako ehdotettu erityistoimenpide verovelvollisia ja/tai verohallintoja koskevia menettelyjä tai estääkö ehdotus tietyntyyppisiä veropetoksia ja veron kiertämistä. Tällaisissa tapauksissa komissio on aina noudattanut varovaista lähestymistapaa varmistaakseen, etteivät poikkeukset heikennä yleisen alv-järjestelmän toimintaa ja että ne ovat soveltamisalaltaan rajallisia sekä tarpeellisia ja oikeasuhteisia. Pyydetty toimenpide liittyy olennaisesti siihen seikkaan, että, kuten edellä on todettu, käännettyä verovelvollisuutta sovelletaan jalometalleihin 1. heinäkuuta 2014 alkaen. Koska käännettyyn verovelvollisuuteen liittyy aina se riski, että petokset kohdennetaan muihin tuotteisiin, Viro haluaisi, että jalokiviin sovelletaan samankaltaista toimenpidettä, sillä vaikuttaa siltä, että jalometalleilla ja jalokivillä käyvät usein kauppaa samat tahot. Viro ei kuitenkaan ole tässä vaiheessa pystynyt toimittamaan tarkkaa tietoa jalokiviin liittyvistä (mahdollisista) petoksista, sillä tarkastukset ovat edelleen kesken. Nämä tarkastukset aloitettiin vuoden 2013 jälkipuoliskolla, mutta sitä aiemmista vuosista ei ole saatavilla tietoja. Käytettävissä olevien tietojen perusteella näyttää siltä, että Viro on havainnut jalokiviin liittyvän ns. karusellijärjestelmän, joka on kytköksissä toiseen jäsenvaltioon. Viron mukaan jalokivillä tehtiin heinäkuun 2013 ja tammikuun 2014 välisellä ajanjaksolla 3–9 liiketoimea kuukaudessa. Liiketoimien arvo oli kuitenkin kasvussa. Viro ei ole osoittanut, että alan ongelmien ratkaisemiseksi olisi sovellettu tai toteutettu tavanomaisia toimenpiteitä tai että niitä olisi edes suunnitteilla lähitulevaisuudessa. Se totesi ainoastaan, että sen jälkeen, kun pyydetyn poikkeuksen soveltamisaika loppuisi, alaa voitaisiin valvoa tavanomaisin keinoin, esimerkiksi säännöllisin tarkastuksin. Näiden seikkojen perusteella komissio on sitä mieltä, ettei poikkeuksen tarvetta tällä alalla ole näytetty toteen. Liiketoimia toteutetaan itse asiassa vain hyvin vähän ja niitä toteuttavat hyvin harvat verovelvolliset, jotka usein jo tunnetaan ja joiden tiedetään harjoittavan toimintaa jalometallien alalla. Tämän ansiosta alan seurannan ja valvonnan tavanomaisin keinoin pitäisi periaatteessa olla riittävää, kuten oli tarkoitus tapahtua sen jälkeen kun pyydetyn poikkeuksen soveltamisaika päättyisi. Vaikka viitattiin erääseen tiettyyn petostapaukseen, ei ole samaan aikaan näytetty toteen, että nykyinen tai mahdollinen petostilanne edellyttäisi tällä välin erityistä poikkeustoimenpidettä. 5. PÄÄTELMÄ Edellä mainittujen tekijöiden perusteella komissio vastustaa Viron hakemusta. [1] Sellaisena kuin se on lisättynä neuvoston direktiivillä 2013/43/EU, annettu 22 päivänä heinäkuuta 2013, yhteisestä arvonlisäverojärjestelmästä annetun direktiivin 2006/112/EY muuttamisesta tiettyjen petosalttiiden tavaroiden luovutuksiin ja tiettyjen petosalttiiden palvelujen suorituksiin vapaaehtoisesti ja tilapäisesti sovellettavan käännetyn verovelvollisuuden osalta (EUVL L 201, 26.7.2013, s. 4).